# Peña de Bernal

La Peña de Bernal és el tercer monòlit més gran del món; està situat al poble de Bernal, que pertany al municipi d'Ezequiel Montes, a l'estat de Querétaro, Mèxic. Segons uns estudis realitzats, la Peña es formà a partir d'un volcà inactiu; posteriorment la lava de l'interior es tornà sòlida i l'erosió que va patir al llarg dels anys feu desaparèixer les restes del volcà. El magma sòlid que en restà és el que constitueix i dona forma al monòlit.
El mot «Bernal», que dona nom tant al poble com al monòlit, segons la pàgina web del municipi, és d'origen basc i l'utilitzaren els conqueridors per a «denominar algun penyal gran i allargat que es trobava aïllat». Ma'hando, en llengua otomí i De'hendo, en txitximeca, signifiquen igualment: 'enmig de dos'. Cada any, el 21 de març, durant l'equinocci de primavera, milers de visitants es donen cita a la Peña i els seus voltants, per a una festa «misticoreligiosa».

## Ubicació i història

La Peña de Bernal és el tercer monòlit més gran del món, després del Penyal de Gibraltar a la mar Mediterrània i del Pâo de Açúcar a Rio de Janeiro, Brasil. Té una altitud de 2.515 msnm i de 288 m d'alçada. Es considera que aquesta formació rocosa té una existència de més 10 milions d'anys i que procedeix d'un volcà que al llarg dels anys es va tornar inactiu i que la lava del seu interior se solidificà. Posteriorment l'erosió i el temps feren desaparèixer la resta del volcà i en restà només el magma sòlid.
Es troba al poble de Bernal, a 57 km de la capital de l'estat de Querétaro. El poble fou fundat l'any de 1642, quan algunes famílies espanyoles s'apropiaren les terres que eren habitades per indígenes txitximeques; la seua font de subsistència en l'època del virregnat fou la mineria. En l'actualitat Bernal se sosté principalment per les activitats turístiques. Al febrer de 2006 fou catalogat com a «Poble màgic», per la Secretaria de Turisme de Mèxic, «pels seus atributs simbòlics, llegendes i història»: aquest qualificatiu s'atorga com un reconeixement a la preservació del patrimoni cultural i històric.
Al novembre de 2007 la Peña de Bernal fou reconeguda per la Secretaria de Turisme i la TV Azteca com una de les 13 Meravelles de Mèxic. Al setembre de 2009 s'inscrigué en la llista de Patrimoni Immaterial de la Humanitat de la UNESCO com a: «Llocs de memòria i tradicions vives dels otomí-txitximeques de Tolimán: la Peña de Bernal, guardiana d'un territori sagrat».
Cada 21 de març, en l'Equinocci de primavera, s'apleguen a la Peña milers de visitants, en una festivitat misticoreligiosa. Les persones hi acudeixen per, com diuen elles, «carregar-se d'energia», que creuen que transmeten les pedres monolítiques i els jaciments minerals de l'interior.

## Ascens

L'ascens al cim de la Peña de Bernal no és fàcil, tot i que hi ha un camí definit en la major part; el darrer tram, d'uns 45 metres, és vertical.

## Galeria d'imatges

* Peña de Bernal de nit
* Fotografia a la distància de la Peña de Bernal vista des del mirador de Cuatro Palos

## Referències

* 1 2 3 4 Ezequiel Montes, Qro. Arxivat 2010-07-26 a Wayback Machine. Querétaro-México.com.mx. Consultat el 22 de desembre de 2009.
* ↑ Wagner, Heydi Esperan a 20 mil en Bernal Arxivat 2016-03-05 a Wayback Machine., 20 de març de 2008, Diario de Querétaro. Querétaro, Mèxic. Consultat el 22 de desembre de 2009.
* 1 2 3 TERCER MONOLITO MÁS GRANDE DEL MUNDO, 10 de setembre de 2007, Diario Rotativo. Consultat el 22 de desembre de 2009.
* ↑ Pueblo mágico: Bernal. Arxivat 2010-02-10 a Wayback Machine. depaseo.com.mx. Consultat el 22 de desembre de 2009.
* ↑ La Peña de Bernal, Querétaro Cdtravel.net. Consultado 22 de diciembre de 2009
* ↑ Recibió La Peña de Bernal la presea de TV Azteca Arxivat 2016-03-05 a Wayback Machine., 26 de novembre de 2009, Diario de Querétaro, Qro., Mèxic. Consultado el 22 de desembre de 2009.
* ↑ UNESCO: Llocs de memòria i tradicions vives dels otomí-txitximeques de Tolimán: la Peña de Bernal, guardiana d'un territori sagrat. Inscrita el 2009 sobre la Llista Representativa del Patrimoni Cultural Immaterial de la Humanitat. Consultat el 22 de desembre de 2009.

## Enllaços externs

* Pàgina web d'Ezequiel Montes, Qro.
* La Peña de Bernal.